En qualsevol moment i sempre de forma prèvia a l'inici de l'activitat de la consulta, el seu trasllat físic, canvi de titularitat o el tancament.
La documentació que cal adjuntar a la sol·licitud s'indica en el mateix formulari de sol·licitud, i és la següent:
En el cas de l'autorització inicial o del trasllat de la consulta de fisioteràpia
• Projecte tècnic signat per un tècnic o tècnica competent d'arquitectura o d'enginyeria superior o tècnica, amb una memòria tècnica que especifiqui el compliment de les normatives elèctriques, contra incendis i de supressió de barreres arquitectòniques d'acord amb la Taula d'Accessibilitat a les Activitats a Catalunya (TAAC) i documentació gràfica (plànols de situació, emplaçament i distribució actualitzada i instal·lacions).
• Memòria funcional, que inclogui una còpia dels títols del personal sanitari de la consulta, l'horari de funcionament, les vinculacions laborals o professionals, si hi ha personal col·laborador, i qualsevol altra documentació que estigui relacionada amb l'activitat sanitària que es presti.
• Justificant del pagament de les taxes.
Cal ingressar l'import que indiqui el mateix formulari de sol·licitud, un cop validat, en el compte del Banc Sabadell núm. ES27 0081 0066 6200 0149 2354.
En el cas que aquesta actuï mitjançant una persona representant, a més, la documentació acreditativa de la identitat de qui en té aquesta representació i del tipus de representativitat que exerceix per formular la sol·licitud en nom de la persona titular.
• Documentació que legitimi l'ús de l'immoble on s'ubica la consulta en el cas que no se'n tingui la propietat, com ara una cessió d'espais, un contracte de lloguer, etc.
Així mateix, quan el titular de la consulta en tingui la propietat, no és necessària l'aportació de la documentació que ho acrediti en cas de presentar la sol·licitud en algun dels centres de l'Oficina de Gestió Empresarial, atès que l'OGE pot verificar aquesta informació consultant les dades públiques del Registre de la Propietat.
En el cas de l'autorització del canvi de titularitat de la consulta de fisioteràpia
• Documentació acreditativa de la identitat de la nova persona física o jurídica titular de la consulta.
• Document acreditatiu de la transferència de la titularitat: escriptura notarial o document contractual amb una signatura reconeguda.
• Documentació que legitimi la nova persona titular per fer servir l'immoble on s'ubica la consulta en el cas que no en tingui la propietat, com per exemple una cessió d'espais, un contracte de lloguer, etc.
No és necessària l'aportació d'aquesta documentació en cas de presentar la sol·licitud en algun dels centres de l'Oficina de Gestió Empresarial, quan el titular de la consulta en sigui el propietari, atès que l'OGE pot verificar aquesta informació consultant les dades públiques del Registre de la Propietat.
• Justificant del pagament de la taxa base per a centres sanitaris sense internament en el compte del Banc Sabadell núm. ES27 0081 0066 6200 0149 2354.
En el cas del tancament de la consulta de fisioteràpia
• Documentació acreditativa de l'acceptació de la custòdia de les històries clíniques de la consulta signada per la persona que se'n fa responsable, on s'identifiquin aquesta persona, la ubicació del lloc de custòdia de les històries clíniques i un telèfon de contacte, per al cas que els pacients reclamin el seu dret d'accés responsable.
En el transcurs de la tramitació de l'expedient d'autorització, l'autoritat sanitària competent pot requerir tota la documentació complementària que consideri necessària per comprovar el compliment dels requisits generals i específics exigibles d'acord amb la legislació sanitària general i específica aplicable a l'autorització de consultes de fisioteràpia.
Les consultes de fisioteràpia són centres sanitaris en els quals titulats d'aquesta professió realitzen activitats sanitàries que han de complir tots els requisits següents:
• El seu àmbit territorial és Catalunya.
• La seva activitat principal està dins de l'àmbit de la fisioteràpia i, per tant, consisteixi en l'anamnesi, l'exploració física, la valoració diagnòstica i la realització de les actuacions terapèutiques o de recuperació funcional d'acord amb l'Ordre CIN/2135/2008, de 3 de juliol, per la qual s'estableixen els requisits per a la verificació dels títols universitaris que habiliten per a l'exercici de la fisioteràpia.
• L'única especialitat sanitària que integren és la fisioteràpia.
També s'hi inclouen les que integren més d'un o una professional sanitari sempre que l'atenció se centri fonamentalment en el o la fisioterapeuta i els restants professionals sanitaris actuïn com a suport.
En aquest cas, el servei objecte d'autorització és el servei que presta el o la fisioterapeuta.
• L'espai útil de la consulta té una superfície inferior o igual a 100 m2.
• La persona titular de la consulta i/o la responsable assistencial és fisioterapeuta col·legiada o bé és una societat professional degudament inscrita en el registre de societats professionals del col·legi professional corresponent.
• Amb relació als espais mínims de la consulta de fisioteràpia, cal disposar de les àrees següents:
- Àrea de recepció i espera de pacients: ha de tenir espai suficient per posar-hi el mobiliari necessari per realitzar amb comoditat les funcions a què està destinada.
- Àrea assistencial: ha de constar com a mínim d'una sala per a la valoració diagnòstica i el tractament, amb una superfície no inferior a 8 m2, que no pot ser de pas obligat cap a altres dependències; ha de disposar d'una pica rentamans i tenir ventilació i il·luminació naturals o artificials suficients.
- Àrea de serveis: ha de disposar d'una cambra higiènica amb una pica rentamans i un vàter per a l'ús dels pacients i acompanyants.
S'hi ha de poder accedir des d'un espai d'ús que no sigui privat.
Les dimensions i ubicació de les seves peces ha de quedar determinada per la Taula d'Accessibilitat a les Activitats a Catalunya (TAAC).
L'import de la taxa que s'ha de satisfer en cada cas el calcula el mateix formulari de sol·licitud a partir de l'objecte i les especificitats de l'autorització sol·licitada.
En el cas de l'autorització de l'inici i el funcionament de la consulta de fisioteràpia: 200,95 euros.
En el cas de l'autorització de trasllat: 174 euros.
En el cas d'un canvi de titularitat: 174 euros.
En el cas de l'autorització de tancament: no hi ha taxes associades a aquesta modalitat.
Cal fer efectiu el pagament de la taxa abans de presentar la sol·licitud i s'ha de presentar el comprovant de l'ingrés juntament amb la sol·licitud.
Cal ingressar l'import que indiqui el mateix formulari de sol·licitud, un cop validat, en el compte corrent del Col·legi de Fisioterapeutes de Catalunya, del Banc de Sabadell núm. ES27 0081 0066 6200 0149 2354.
Cal aportar el document justificatiu d'haver fet el pagament de les taxes en el moment de presentar la sol·licitud.
Queden excloses expressament d'aquesta autorització:
• Les sol·licituds d'autorització administrativa dels centres i serveis sanitaris que resten sotmesos a uns criteris tècnics i normatius específics.
• Les sol·licituds d'autorització dels serveis d'atenció domiciliària que no depenguin d'un centre.
• Les sol·licituds d'ampliació de la cartera de serveis a l'àmbit de la fisioteràpia dins d'un centre sanitari, sigui quina sigui la tipologia.
• Les consultes amb una superfície superior a 100 m2 i totes aquelles en què es facin activitats pròpies d'un centre.
Aquestes consultes han de ser valorades pel Departament de Salut, que ha de garantir que compleixen la legislació tècnica en arquitectura que els és aplicable.
Les sol·licituds d'autorització d'una consulta de fisioteràpia també es poden presentar en el Registre del Col·legi de Fisioterapeutes de Catalunya:
Col·legi de Fisioterapeutes de Catalunya
D'acord amb el que disposa l'article 25 de la Llei 26/2010, del 3 d'agost, de règim jurídic i de procediment de les administracions públiques de Catalunya, així com l'article 16 de la Llei 39/2015, d'1 d'octubre, del procediment administratiu comú de les administracions públiques, també es poden presentar a qualsevol registre de l'Administració de la Generalitat o dels organismes i de les entitats públiques vinculats o que en depenen.
Podeu informar-vos de les oficines de registre pròpies i les concertades de la Generalitat de Catalunya trucant al 012 o consultant la pàgina web Cercador d'oficines de registre.
De conformitat amb el que disposa el DECRET 151/2017, de 17 d'octubre, pel qual s'estableixen els requisits i les garanties tecnicosanitàries comunes dels centres i serveis sanitaris i els procediments per a la seva autorització i registre, us comuniquem que aquest procediment té establerta una durada màxima per notificar la resolució d'autorització sanitària de tres mesos, comptadors a partir de la data en què la sol·licitud hagi tingut entrada en el registre del departament competent en matèria de salut.
El venciment d'aquest termini màxim sense que s'hagi notificat cap resolució expressa legitima les persones interessades per entendre la seva sol·licitud desestimada per silenci administratiu.
En el transcurs de la tramitació de l'expedient d'autorització, l'autoritat sanitària competent pot requerir tota la documentació complementària que consideri necessària per comprovar el compliment dels requisits generals i específics exigibles d'acord amb la legislació sanitària general i específica aplicable a l'autorització.